
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS SKYRIUS

SPRENDIMO
„DĖL PRITARIMO NUTRAUKTI ŠIAULIŲ MIESTO SAVIVALDYBĖS IR UŽDAROSIOS AKCINĖS BENDROVĖS „LAUMŽIRGIAI“ 2020 M. RUGSĖJO 15 D. INVESTICIJŲ ŠIAULIŲ PRAMONINIO PARKO VALSTYBINĖS ŽEMĖS SKLYPE SUTARTĮ NR. SŽ-1111“ PROJEKTO AIŠKINAMASIS RAŠTAS

2025 m. sausio 10 d.
Šiauliai


Pritarti, kad susitarime dėl Šiaulių miesto savivaldybės (toliau – Savivaldybė) ir uždarosios akcinės bendrovės „Laumžirgiai“ (toliau – Investuotojas) 2020 m. rugsėjo 15 d. investicijų Šiaulių pramoninio parko valstybinės žemės sklype sutarties Nr. SŽ-1111 (toliau – Investicijų sutartis) nutraukimo abipusiu susitarimu (toliau – Susitarimas) numatytomis sąlygomis iki 2024 m. kovo 1 d. būtų nutraukta Investicijų sutartis.
Netaikyti Investicijų sutarties 15 punkte nustatytos atsakomybės ir  nereikalauti, kad Investuotojas sumokėtų valstybinės žemės nuomos mokestį už valstybinės žemės sklypą (sklypo plotas – 2,9550 ha) adresu: Petro Motiekaičio g. 20, Šiauliai, už laikotarpį nuo Investicijų sutarties pasirašymo iki jos nutraukimo. Paskaičiuoto žemės nuomos mokesčio dydis – 6 736,00 Eur. 

Vadovaujantis Šiaulių miesto savivaldybės tarybos 2020 m. rugsėjo 3 d. sprendimo Nr. T-317 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Laumžirgiai“ investicijų sutartį“ 1 punktu, 2020 m. rugsėjo 15 d. buvo pasirašyta Šiaulių miesto savivaldybės ir uždarosios akcinės bendrovės „Laumžirgiai“ investicijų Šiaulių pramoninio parko valstybinės žemės sklype sutartis Nr. SŽ‑1111. 2020 m. spalio 23 d. Nacionalinė žemės tarnyba prie Aplinkos ministerijos ir Investuotojas pasirašė valstybinės žemės nuomos sutartį Nr. 31SŽN-600-(14.31.55.) (toliau – Žemės nuomos sutartis).
Pagal Investicijų sutarties 8.2 ir 8.3 papunkčius Investuotojas į išsinuomotą žemės sklypą adresu: Petro Motiekaičio g. 20, Šiauliai (unikalus numeris 4400-3986-0450, plotas 2,9550 ha), Šiaulių pramoniniame parke įsipareigojo investuoti ne mažiau kaip 1 773 000,00 eurų ir sukurti 15 naujų darbo vietų, užtikrinant, kad sukurtose darbo vietose darbuotojai dirbtų iki Investicijų sutarties galiojimo termino pabaigos. Investuotojas planavo statyti sandėliavimo ir gamybos pastatus, skirtus medienos apdirbimo robotams surinkti, testuoti, linijoms komplektuoti.

2024 m. gruodžio 20 d. buvo gautas Investuotojo raštas Nr. G-10286 (registracija DVS „Avilys“), kuriame jis prašo nutraukti Investicijų sutartį. Kaip teigia Investuotojas, Investicijų sutartį jis nori nutraukti, nes pasikeitė įmonės investiciniai planai ir atsirado galimybė plėsti gamybinę veiklą turimoje teritorijoje. Investuotojas jau anksčiau raštu (2022-10-03, Nr. GE-742, registracija DVS „Avilys“) informavo Savivaldybę, kad yra stipriai pagerinęs išsinuomoto sklypo būklę ir paruošęs jį statyboms. Buvo atlikti šie darbai: suformuoti nuolydžiai, atvežtas didelis kiekis grunto, pagal projektines rekomendacijas paruošta žemė pastatų pamatams, atlikti tyrimai ir kt. Kaip teigia Investuotojas, minėtiems darbams ir medžiagoms jis yra išleidęs apie 275 tūkst. Eur + PVM (tai pagrindžiantys mokėjimo dokumentai yra pateikti). Investuotojas taip pat jau yra gavęs ir statybą leidžiantį dokumentą.
Atsižvelgiant į atliktas investicijas ir į tai, kad sklypas paliekamas geresnės būklės nei išsinuomotas, Investuotojas prašo netaikyti sutartyje numatytų sankcijų ir laikyti Sutarties 22 punktą („Nutraukus Sutartį dėl Investuotojo kaltės, Investuotojas privalo sutvarkyti išsinuomotą žemės sklypą, kaip nurodyta Žemės nuomos sutartyje, ir sumokėti Sutarties 9.2 papunktyje nurodytus mokesčius) įvykdytu. Sutarties 9.2 papunktyje nurodyti mokesčiai – žemės nuomos ir nekilnojamo turto. Nekilnojamo turto mokestis Investuotojui neskaičiuojamas, nes jokių pastatų nebuvo pastatyta, o žemės nuomos mokestis, skaičiuojant nuo Žemės nuomos sutarties pasirašymo 2020 m. spalio 23 d. iki 2025 m. vasario 28 d., sudaro 6 736,00 Eur.
Atsižvelgiant į aukščiau išdėstytus argumentus ir 2025 m. sausio 10 d. Investuotojų atrankos ir valstybinės žemės sklypų nuomos ne aukciono būdu Šiaulių pramoniniame parke vertinimo darbo grupės protokolą Nr. VM-2 (registracija DVS „Avilys“), siūloma tenkinti Investuotojo prašymą dėl Investicijų sutarties nutraukimo abipusiu susitarimu, netaikant sutartyje numatytų sankcijų.

Teigiamos pasekmės: sklypas adresu Petro Motiekaičio g. 20, Šiauliai, galės būti išnuomotas kitam investuotojui, kuris vykdys investicijas ir kurs naujas darbo vietas.
Neigiamos pasekmės: neįvykdytos investicijos ir nesukurtos naujos darbo vietos.
Priėmus sprendimą, keičiami ar panaikinami galiojantys Savivaldybės teisės aktai. Nėra. 
Sprendimui įgyvendinti reikalingi priimti papildomi teisės aktai. Nėra.
Sprendimui įgyvendinti reikalingos lėšos. Nėra.
Sprendimo projekto antikorupcinis vertinimas. Atliekamas.
Sprendimo projektą parengė: Šiaulių miesto savivaldybės administracijos Ekonomikos skyrius, Skyriaus vedėja – Aistė Petkuvienė. Tiesioginė rengėja – Ekonomikos skyriaus vyr. specialistė Ilona Ringytė-Gedvilė, tel. +370 41 383 433. Projekto iniciatoriai: Ekonomikos skyrius.



Skyriaus vedėja				   		          Aistė Petkuvienė



